Nichiozo da Recco

Nichiozo da Recco (primma do sec. XIX Nicheroso), esploratô e navegatô zeneize do XIV sec.

 Vitta 
O nascette prezumibilmente a-o prinçippio do XIV secolo, da 'na famiggia originaia de Recco, probabilmente inurbaase za into corso do XIII secolo.

Insce-a vitta do Nichiozo son disponibili dæti assæ scarsci, in quante, comme into caxo do so contemporannio Lançaoto Maoxello, a documentaçion ófiçiâ zeneize a taxe completamente sciu de lê, mentre e notiççie derivæ da di atre fonte no sempre rizurtan attendibile ò de univvoca interpretaçion.

O nomme do Nichiozo o l'ea do tutto ignoto a-a storiografia fin a-o momento da descoverta a l'interno do coscì dito Zibaldone Magliabechiano,Firençe, Bibl. naz. centrâ, mss II.II., 327 Magl., cl.XXII, n. 122. de un'œuvia minô do Boccaçço, o De Canaria et insulis reliquis ultra Hispaniam in Oceano noviter repertis (1342), identificâ da-o Sebastian Ciampi, ch'o-a dette a-e stampe una primma votta inte l'Antologia do Vieusseux into 1826 e quindi inte 'n volumme into 1827. In questa vegniva riportao a notiççia che into 1341 o Nichiozo o l'aiva ghiao, insemme a-o fiorentin Angiolin do Teggia di Corbiççi, una spediçion navâ organizzâ da re Arfonso IV do Portogallo, into corso da quæ l'ea stæto esplorao l’arçipellago de Canaie, za razonto, prezumibilmente into 1336, da una precedente spediçion guidâ da-o Maoxello, ch'o l'aiva descoerto l’izoa de Lanzarote.

Doppo a pubbricaçion do De Canaria, o nomme de Nichiozo o fu ampiamente e costantemente çitao inta gran parte di œuvie de stoia da geografia e di esploraçioin, sciben che e notiççie in sciâ so persoña areston assolutamente vaghe. O confronto co-e fonte documentaie o consente tuttavia un megio inquadramento do personaggio e da so impreiza into contesto de l'eppoca.

L'ipottexi ch'o Nichiozo o foise nasciuo verso i primmi anni do secolo a se baza in sce l'unnica dæta assolutamente çerta da quæ se dispoñe, o 1341. Di atti di scriven zeneixi han dapœu consentio de identificâ con segueçça di parenti do Nichiozo, comme o fræ Enrico, de profescion speciarius, a cugnâ Raffetta de Nichiozo Vinçiguæra de Castro e un Zane, priô do convento zeneize di Carmeliten into 1339.

O streito ligammo existente co-a gexa da Nostra Scignoa do Carmo de Zena, rente a-a quæ doveiva probabilmente abitâ o Nichiozo e i so conzonti, o l'è confermao da-o testo de una perdua lapide, datâ 20 dexembre 1364, riportao da un erudio setteçentesco D. Piaggio:Epitaphia, sepulcra et inscriptiones cum stemmatibus, marmorea et lapidea, existentibus in ecclesiis genuensibus, 1720: Zena, Çivica Biblioteca Berio, mr. V, 4, 1, c. 255. «DOM MCCCLXIIII die XX decembris. Frater Magister Petrus de Albertis papiensis cum eius conventu Ordinis Fratrum Sancte Marie de Monte Carmeli eo obligante imperpetuum celebrari unam messam pro anima Nicolosii de Recco et heredum suorum pro beneficio magno recepto ab eo et recepturo».

L'anno de morte do Nichiozo ricavabile da-a lapide o no coincidde co-i dæti provegninti da una fonte erudia do XVI seccolo,Origine de famigge de Zena, Archivio de Stato de Zena, ms. 170, cc. 743r, 744r. a quæ attendibilitæ a no l'è piñamente aççertâ, segondo a quæ o Nichiozo o saiæ stæto membro do Conseggio di Ançien do Comun into 1352, 1356, 1371, 1376 e 1387. Tæ dæte no escluddan una nascita a-o començo do secolo, tuttavia i urtime træ porieivan riferîse a un personaggio omonnimo (a fonte in question a no l'è esente da scimile confuxoin), mentre i atre doe pan ben ciu probabbile e compatibbile co-ina morte into 1364.

O rango nobiliâ generalmente attribuio a-o Nichiozo inta stoiografia o no pâ do tutto çerto; de seguo o l'ea comunque assæ ben inseio inti circoli do poei economico e politico de Zena, comme dimostra o maiezzo de so fræ co-ina de Castro e o so mæximo matrimonio co-a figgia de un atro nobbile, Ghigermo Cattannio, da-a quæ o l'ebbe o figgio Michê, ch'o compâ inte 'n atto scrito do 1352 in qualitæ de testimonnio e pertanto o doveiva êse nasciuo aomanco into 1327.

O complesso de questi dæti o consente de traççâ un retræto do Nichiozo coincidente con quello de di atri facortoxi ommi d’affæ da Zena do tempo: impegnæ into commerçio e inte l'amministraçion çittadiña in poxiçioin de responsabilitæ, in rapporto co-o nœuvo poei ‘popolâ’, ma ligæ a-e famigge da vegia aristocraçia che fin a-o 1339 aveivan dominao a çittæ. In effetti, a so impreiza de navegatô a l'evidençia proppio questo aspetto, dæto che l'è assæ probabile ch'o s'attrovesse into Portogallo a-o seguito de l'Almirante Mor, o nobile zeneize Emanoælo Pessagno, o quæ, into siglâ o contræto ch'o l'aiva ligao ereditaiamente lê e i so descendenti a-a Coroña portogheize a-i tempi do re Dionigi I, poæ de Alfonso, o s'ea espressamente impegnao a tegnî constantemente a dispoxiçion da flotta reâ un gruppo de vinti «homens sabedores de mar» de origine zeneize, che doveivan formâ i ‘quaddri supeioî’ di ófiçiæ da mæña portogheize. L'è assæ probabile che tanto o Maoxello quanto o Nichiozo foisan parte de questo gruppo de tecnichi, arecugeito in gio a l'armiraggio e a-i so figgi, e che pertanto aggian ghiao e miscioin de esploraçion inte l'Atlantego in qualitæ de ófiçiæ regi.

Entrambe e impreize se inseiscian into programma de esploraçion de l'Atlantego meridionâ longo e coste africañe començao co-a spediçion organizzâ into 1291, co-o finançiamento de Tedixio Doia, da-i zeneixi Ugolin e Vadin Vivadi, di quæ no s'ea ciu avuo notiççia doppo un urtimo avvistamento a-o largo de coste marocchiñe. Quest’impreiza, descrita con inuxitâ ampieçça inti Annæ redatti da-o Jacopo Doia, a doveiva êse ben presente a-o Pessagno che probabilmente o suggerì a-o sovran portogheize de repiggiâ l’iniçiativa e a-o scopo o misse a l'œuvia dótrèi di so conlaboatoî. O fæto che tutto avvegnisse, ancon ch'a l'œuvia di Zeneixi, con l’organizzaçion e sotta l’egida do re de Portogallo, o pœu contribuî a spiegâ o scilençio de fonte zeneize in propoxito, un scilençio rafforçao da-a segreteçça da quæ za alloa i Portogheixi tendeivan a rivestî e so opiaçioin d'esploraçion oceanica,Sciben che inta carta naotica de Angelin Dulçert do 1339 compâ pe a primma votta arcuñe de Canaie, tra-e quæ l'izoa de Lanzarotus Marocelus. comme dimostra o mæximo passo de l'œuvia do Boccaçço into quæ ven rimarcao che o Nichiozo o se refuò de dâ di urteioî particolæ insci-â so impreiza a-i mercanti fiorentin co-i quæ o l'aiva comunicao a Seviggia.

Anche e dæte de doe spediçioin e de l'incontro do Nichiozo co-i so interlocutoî a Seviggia son assæ scignificative: fin a-o 1336 a guæra in corso co-a Castiggia a l'aiva de fæto impedio l’organizzaçion de qualunque spediçion a-o de là de un sempriçe sondaggio, comme quella do Maoxello, ma no appeña o riavvexinamento castiggian-portogheize in fonçion antimarocchiña o n'ófrì e condiçioin, i Portogheixi se asprescion a intraprende a spediçion ciu poderoza, organizzâ e ghiâ da-o Nichiozo, ch'a l'ebbe lœugo poco tempo doppo che e flotte conzonte portogheize e castiggiaña, ghiæ entrambe da di armiraggi zeneixi, ebban sbaraggiao quella marocchiña inta battaggia do Rio Salado, into 1340.

L’attenta ricogniçion testimoniâ da-o racconto tramandao da-o manoscrito fiorentin, into corso da quæ presumibilmente fu toccao pe a primma votta i Azore e Madeia ascì, a l'indica ciæamente che i Portogheixi ean a l'eppoca ciu interessæ a trovâ de baze d'arrembo pe a so navegaçion, ò di eventuæ riccheççe, che no a colonizzâ e izoe, ma l'è sorvettutto noteive pe l’attençion ‘antropologica’ inti confronti di indigeni, i ‘guanci’, ch'a l'antiççipa e caratteristeghe de molte de cartas de descobrimento indriççæ inti secoli succescivi da-i navegatoî luxiten a-a Corte de Lisboña.

Foscia ascì pe desviâ l'eccescivo interesse sciuscitao inti so interlocutoî, o Nichiozo o sostègne che inte izoe no gh'ea ninte che presentesse un reâ interesse commerçiâ e che pertanto s'ea decizo de no proseguî inte l'impreiza. In realtæ, probabilmente, o rinvio de urteioî esploraçioin o l'ea ligao ascì a l'exigença de concentrâ e forçe navæ inta campagna antimerinide intrapreiza da Alfonso XI de Castiggia con l’appoggio portogheize pe sottrae definitivamente a-e forçe islamiche o controllo do streito de Gibiltæra e che no a caxo a l'aiva sciuscitao interesse e scimpatie inti ambienti do governo zeneize. O Nichiozo o doveiva quindi presumibilmente trovâse a Seviggia co-a squaddra navâ portogheize e l'è poscibile ch'o segge rientrao a Zena into 1344, doppo che a preiza de Algeciras a l'ebbe misso fin a-a campagna.

 Nòtte 

Categorîa:Biografìe
da Recco, Nichiozo